Rasmus Prehn (S), 2008-11-27:
Jo tak.
Jeg skal prøve at holde en bare nogenlunde tale, selv om jeg har tilladt mig at have manuskript med.
Forventningerne var store, da regeringen i forbindelse med folketingsvalget for 1 år siden lancerede planen om en kvalitetsreform og et såkaldt megaløft i velfærden.
Efterfølgende har skuffelsen været så meget desto større, for regeringen har pumpet befolkningens forventninger op, men har undladt at indfri dem.
I stedet har man pålagt kommunerne et ensidigt ansvar for at leve op til regeringens mange løfter.
Landets kommuner er blevet sat til at spare, afskedige og reducere samt ikke mindst til at udskyde eller helt droppe
Endvidere har regeringen haft travlt med at reducere det tidligere så højt besungne kommunale selvstyre med nidkær centralisering, mistillid og øget statslig detailstyring.
Hvor regeringen lovede kvalitetsforbedringer, er virkeligheden kvalitetsforringelser.
Og hvor regeringen lovede frihed og selvstyre, er virkeligheden centralisme og mistillid.
Nu kommer regeringen så langt om længe med det første lovforslag, der skal sætte ord og konkret handling bag regeringens mange flotte ord fra valgkampen, og regeringens bud hedder: kvalitetskontrakter, udbudsstrategi og kommunernes adgang til at oprette såkaldte borgerrådgiverfunktioner.
Borgerrådgiveren kan vi godt støtte, det minder en del om Socialdemokratiets eget forslag om kommunale serviceombudsmænd og er allerede implementeret i en række socialdemokratiske kommuner.
Dog må det betragtes som en fuldstændig gratis omgang for regeringen, da kommunerne de facto allerede har denne mulighed i dag, de skal bare søge om dispensation.
I øvrigt er det værd at overveje, om ikke vi burde vælge den langt mere mundrette betegnelse serviceombudsmand.
Når regeringen selv i sin finanslov kan operere med en såkaldt patientombudsmand, kan vi vel også bruge termen her uden at komme i konflikt med den titelbeskyttelse, der ligger i ombudsmandsinstitutionen.
Men med undtagelse af dette meget lille element i dette lovforslag er vi fra socialdemokratisk side langtfra imponeret over forslaget.
Hvor borgerne og landets kommuner skriger på bedre velfærd, større frihedsgrader og en realistisk aftale om økonomien, er regeringens svar: styring, langt mere tungt bureaukrati, obligatoriske løsninger og tvangsmarkedsgørelse af den offentlige sektor.
For at teste Venstres liberale sindelag har jeg valgt at tælle nogle ord i det her lovforslag, og der er det ret så interessant at se, hvordan man bruger ordene i lovforslaget.
Ordet skal står der hele 169 gange, mens ordet må kun står der sølle fem gange.
Ordet pålægger
står der ni gange, mens frihed kun står der sølle fire gange.
Så selv om regeringen ellers plejer at være en sand mester i at pakke sin politik ind i positivt lydende superlativer, der skal dække over den kedelige og ucharmerende virkelighed, lader dette forslag altså intet være skjult.
Det handler om ufrihed og om tvang.
Fra socialdemokratisk side mener vi, som også en række af høringssvarene peger på, at forslaget om kvalitetskontrakter indeholder en stor risiko for øget bureaukrati og øget topstyring af den offentlige sektor, stik imod regeringens egne formulerede målsætninger.
Der bliver ude i kommunerne et stort arbejde med at opstille, måle og følge op på alle målene på serviceområderne.
Men dette forslag lugter desværre langt væk af øget bureaukrati og øget procesregulering.
Fra socialdemokratisk side er vi optaget af, hvad der tjener borgerne bedst.
Dertil kommer, at vi ønsker at værne om det kommunale selvstyre, og Socialdemokratiet har derfor fuldt ud tillid til, at landets kommunalbestyrelser selv kan vurdere, hvornår en opgave skal sendes i udbud.
Kommunerne skal ikke styres centralistisk fra Slotsholmen.
Vi ser sådan set gerne, at de øvrige bestemmelser om servicestrategier fjernes, men de skal ikke erstattes af et nyt og mindst lige så omfattende bureaukrati.
Socialdemokratiet ønsker derfor at stille ændringsforslag om at fjerne de elementer i lovforslaget, der handler om kvalitetskontrakter og udbudsstrategier.
Socialdemokratiet kan godt stemme for forslaget om borgerrådgiverfunktionerne, det er god socialdemokratisk politik, at borgerne let og direkte kan få rådgivning.
Men får vi ikke vores ændringsforslag igennem, tror jeg ikke, at regeringen skal sætte næsen op efter, at vi fra socialdemokratisk side stemmer for det samlede lovforslag.